Սորոսի ժամանակակից արվեստի կենտրոն

Սորոսի ժամանակակից արվեստի կենտրոն Մոսկվայում (), ժամանակակից արվեստի կենտրոն Մոսկվայում, որը հիմնադրվել է 1992 թվականին, Բաց հասարակություն հիմնադրամի կողմից։

Պատմություն 
Ժամանակակից արվեստի կենտրոնը հիմնադրվել է Մոսկվայում, Սովետսկի խուդոժնիկ հրատարակչության նախկին շենքում, Բաց հասարակություն հիմնադրամի կողմից, որը նմանատիպ կենտրոններ է հիմնել Հունգարիայում, Պրահայում, Վարշավայում և Արևելյան ու Կենտրոնական Եվրոպայի այլ երկրներում։ 

Կենտրոնը գոյություն է ունեցել 1992-2000 թվականներին։ Այն առաջին ինստիտուտներից է, որ Ռուսաստանում սկսել է ժամանակակից արվեստի աջակցմանն ուղղված գործունեություն ծավալել։

Մոսկվայի ժամանակակից կենտրոնը ղեկավարել են արվեստագետներ Իրինա Ալպատովան և Վլադիմիր Լևաշովը։ Կազմակերպության բյուջեն 1993 թվականին կազմել է $ 20 հազար, որը նախատեսված է եղել նկարիչներին դրամաշնորհներ տրամադրելու, կատալոգների հրատարակման և ցուցահանդեսային նախագծերին օգտագործվող սարքավորումների վճարների համար, ինչպես նաև` $ 35 հազար` ամենամյա փորձարարական ցուցահանդեսների համար։ Ամեն տարի նախատեսվում էր կազմել 10 դոսյե (տեքստեր, սլայդեր, լուսանկարներ) ժամանակակից առավել նշանակալի նկարիչների վերաբերյալ` որպես տեղեկատվական բանկ հրատարակիչների համար։

Կենտրոնի գործունեության կարևորագույն ուղղությունը կրթական գործունեությունն էր։ 1995 թվականին Կենտրոնը կազմակերպել է մեդիաարվեստին նվիրված առաջին միջազգային սեմինարը Ռուսաստանում, որը կոչվում էր «Մեդիալոգիա»։

1996-1998 թվականներին գործել է ժամանակակից արվեստի վերաբերյալ սեմինարների համալիր ծրագիր, որն ուղղված էր շրջանային թանգարանների աշխատակիցներին և կրում էր «Թանգարանային գործունեության նորացումը» անվանումը։ 1999 թվականից գործել է «Գեղարվեստական նոր ռազմավարություններ» կրթական ծրագիրը նկարիչների և արվեստագետների համար։ Դրանից բացի, հավաքվել է նկարիչների կենսագրությունների, ցուցահանդեսների ցանկերի, հրապարակումների հսկայական բազա։

Առավել հայտնի ցուցահանդեսներ և նախագծեր 
 1998` «Ատամներ»։ Ալեքսանդր Շաբուրով։
 1999` «Ծաղիկներ, բանաստեղծություններ, ալբոմ»։ Դմիտրի Ցվետկով։
 1999` «Վերջին սերունդ»։

Ծանոթագրություններ 

Ժամանակակից արվեստի թանգարաններ
Մոսկվայի թանգարաններ